
Uznesenie Okresný súd Prievidza v právnej veci žalobcu: Slovak Estate s.r.o., IČO: 50 050 907, Tallerova 4, 811 02 Bratislava - mestská časť Staré Mesto, zastúpeného: Advokátska kancelária VASIĽ & partners, s.r.o., Žižkova 4D, 040 01 Košice - mestská časť Juh, IČO: 47 240 482, proti žalovanému 1/: A. B. C., nar. XX.XX.XXXX, D. XXX/X, XXX XX C. D., zastúpenému: KADUC & PARTNERS s. r. o., Trojičné námestie 4, Trnava 917 01, IČO: 50 290 762 a žalovanému 2/: D. E., nar. X.XX.XXXX, C. XXX/XX, XXX XX F., o zrušenie a vyporiadanie podielového spoluvlastníctva, takto rozhodol: I. Konanie z a s t a v u j e . II. Žalovaným 1/. a 2/. priznáva proti žalobcovi nárok na náhradu trov konania v plnom rozsahu. odôvodnenie: 1. Žalobca sa podanou žalobou domáha zrušenia a vyporiadania podielového spoluvlastníctva k nehnuteľnostiam nachádzajúcim sa v katastrálnom území F., obec F. - C., okres G., evidovaných na liste vlastníctva č. XX, a to pozemku, parcela reg. „C“, číslo 498/1 o výmere 504 m2, druh pozemku: Zastavaná plocha a nádvorie; a pozemku, parcela reg. „C“, číslo 498/2 o výmere 126 m2, druh pozemku: Zastavaná plocha a nádvorie. 2. Podaním doručeným súdu 09.07.2024 vzal žalobca podanú žalobu v celom rozsahu späť. O trovách konania žiadal rozhodnúť tak, že žiadna zo strán nemá nárok na náhradu trov konania. 3. Podľa § 144 Civilného sporového poriadku (ďalej len „CSP“), žalobca môže vziať žalobu späť. 4. Podľa § 145 ods. 1 CSP, ak je žaloba vzatá späť celkom, súd konanie zastaví. 5. Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 6. Dispozícia so žalobou patrí medzi základné procesné oprávnenia žalobcu. Vzhľadom na to, že v prejednávanej veci vzal žalobca žalobu v celom rozsahu späť, súd konanie zastavil. Stanovisko žalovaných si súd nevyžiadal, nakoľko k späťvzatiu návrhu došlo skôr ako začalo predbežné prejednanie sporu alebo pojednávanie. 7. Podľa § 256 ods. 1 Civilného sporového poriadku ak strana procesne zavinila zastavenie konania, súd prizná náhradu trov konania protistrane. Žalobca tým, že žalobu zobral späť, procesne zavinil zastavenie konania. Späťzvatie žaloby nie je možné v danom prípade pričítať správaniu žalovaných, nakoľko k späťzvatiu žaloby došlo v dôsledku správania žalobcu, ktorý svoj podiel na nehnuteľnostiach (vyporiadania ktorých sa domáhal v tomto konaní) predal tretej osobe, čím stratil aktívnu vecnú legitimáciu v spore. Vzhľadom na uvedené preto súd podľa § 256 ods. 1 Civilného sporového poriadku priznal nárok na náhradu trov konania protistrane, t.j. žalovaným 1/. a 2/. . Poučenie:
Proti tomuto uzneseniu je prípustné odvolanie v lehote 15 dní odo dňa jeho doručenia na Okresnom súde Prievidza písomne v dvoch vyhotoveniach (§ 357 písm. a) CSP). V odvolaní sa má popri všeobecných náležitostiach (§ 127 CSP) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§ 363 CSP).

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2024:3823200724.4 (dáta aktuálne k 9. 11. 2026). Záväzné je znenie zverejnené súdom.




